เรื่องร้องเรียน (ร้องเรียน,สอบถาม,น้ำท่วม) วันที่ 2023-09-28 14:11:18 — แขวงตลาดน้อย เขตสัมพันธวงศ์ กรุงเทพมหานคร
สวัสดีครับ ขออนุญาตเรียนสอบถาม ในช่วงหน้าน้ำหลาก - น้ำทะเลหนุน - น้ำฝน รวมถึงการระบายน้ำของเขื่อนในปี 2566 นี้ 

ทางสำนักงานเขตสัมพันธวงศ์ มีการเตรียมรับมืออย่างไรบ้างครับ ขณะนี้ในท้องที่เขตต่าง ๆ ที่อยู่ติดริมแม่น้ำ เริ่มมีการวางแนวกระสอบทราย เตรียมพร้อมในจุดฟันหลอต่าง ๆ ไว้บ้างแล้ว เช่น บางกอกน้อย บางพลัด เป็นต้น 

ในส่วนของพื้นที่เขตสัมพันธวงศ์เอง มีปัญหาน้ำท่วม แทบจะทุกปี ซึ่งเป็นปัญหาที่ควรแก้ไขให้หมดไปอย่างถาวรได้แล้ว

แต่ถึงอย่างไรหากแก้ไขให้ถาวรไม่ได้ ก็ควรมีการเตรียมพร้อมรับมือไว้แต่เนิ่น ๆ ไม่ใช่พอถึงเวลาเกิดความเสียหายแล้ว จึงลงมาตรวจสอบ ซึ่งไม่ทันการณ์ 

เช่นปี 2565 ที่ผ่านมา ผมได้ทำการแจ้งไปหลายครั้งก่อนน้ำท่วม แต่ก็ไม่มีการดำเนินการอย่างจริงจัง จนทำให้น้ำท่วมเข้าบ้านผมถึง 4 ครั้ง ทั้งที่บ้านไม่ได้อยู่ติดริมแม่น้ำ 

ครั้นโทรแจ้งเจ้าหน้าที่ ก็ให้รอสายเพื่อฟังเจ้าหน้าที่สั่งข้าวกระเพราหมูกรอบ , กระเพราเนื้อทานในช่วงเวลา 10.00 น. ซึ่งคิดว่าไม่น่าใช่เวลาพักทานข้าว แต่นั่นไม่ใช่ประเด็นสำคัญครับ พอเปลี่ยนผู้รับเรื่องมา ก็บอกว่าไม่ใช่หน้าที่ของสำนักงานเขต เป็นหน้าที่ความรับผิดชอบของสำนักการระบายน้ำ ให้ติดต่อไปที่สำนักการระบายน้ำเอง ผมเข้าใจว่าท่านเป็นหน่วยงานในสังกัดของกรุงเทพมหานคร เหมือนกันเสียอีกครับ ? 

ในปีนี้จึงอยากร้องขอให้สำนักงานเขตสัมพันธวงศ์เข้ามาตรวจสอบ ดำเนินการเสียแต่เนิ่น ๆ อย่ารอให้วัวหายจึงล้อมคอก ต้องรอให้มีผู้แจ้ง ต้องรอให้น้ำท่วมแล้วมาเดินแจกข้าวกล่องซึ่งไม่มีประโยชน์ ไม่ได้ช่วยให้น้ำหายท่วม กันอีกเลยครับ 

และอีกเรื่องหนึ่ง อย่าไปฟังเลยครับ คนที่ชอบบอกว่า "ท่วมทุกปี" คนไม่เดือดร้อนพูดได้หมดครับ 30 - 40 - 50 ปี ท่วมทุกปี ถ้าเขาเหล่านั้นไม่คิดจะพัฒนา ก็ช่างเขาเถิดครับ แต่สำนักงานเขตสัมพันธวงศ์ และกรุงเทพมหานคร ต้องพัฒนาต่อไป โดยไม่ยึดเอาคำพูดเหล่านั้นมาเป็นตัวชี้วัด 

ขอบพระคุณมากครับผม